ผู้บัญชาการตำรวจแห่งชาติ สั่งเตรียมตั้งศูนย์ปราบเฟคนิวส์ กระทบความมั่นคง พร้อมยืนยัน การลาออกของตำรวจจำนวนมาก ไม่มีนัยยะผิดปกติ ส่วนใหญ่มาจากปัญหาส่วนตัว
พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ มอบนโยบายการบริหารราชการ สำนักงานตำรวจแห่งชาติ ประจำปีงบประมาณ 2563 โดยมีข้าราชการตำรวจ ระดับผู้บังคับการขึ้นไป จำนวน 420 นาย เข้าร่วม โดย ผู้บัญชาการตำรวจแห่งชาติ กล่าวว่า เรื่องที่มีการเน้นย้ำเพิ่มเติมในปีนี้ คือ การตั้งศูนย์เฉพาะกิจเฝ้าระวังการกระทำผิดเกี่ยวกับข่าวปลอม หรือ เฟคนิวส์ เพื่อปราบปรามการกระทำผิดทั่วประเทศ โดยจะมีการจับตาทุกกลุ่ม ทั้งในประเทศและต่างประเทศ เพราะตำรวจมีข้อมูลบางส่วนอยู่แล้ว นอกจากนี้ ยังเน้นย้ำให้ตำรวจทุกพื้นที่ รวมทั้ง หน่วยสนับสนุน ทั้งตำรวจตระเวนชายแดน โรงพยาบาลตำรวจ วางมาตรการในการช่วยเหลือประชาชนจากภัยพิบัติต่าง ๆ โดยให้ผู้บัญชาการตำรวจภูธรภาค เป็นส่วนสำคัญในการขับเคลื่อนงานดังกล่าว         ผู้บัญชาการตำรวจแห่งชาติ ยังกล่าวถึงการทำหน้าที่ตลอด 4 ปีที่ผ่านมา โดยระบุว่า ส่วนตัวไม่สามารถประเมิน หรือให้คะแนนตัวเองได้ เพราะขึ้นอยู่กับเสียงของประชาชน ว่ามีความพึงพอใจการทำงานของตำรวจมากน้อยแค่ไหน รวมถึง เสียงสะท้อนจากผู้ใต้บังคับบัญชา ที่ส่วนตัวพร้อมรับฟังทุกความคิดเห็น แต่จากกรณีที่มีข้าราชการตำรวจ ลาออกจากราชการ หรือเออลี่รีไทร์ เกือบพันคนในช่วงปีที่ผ่านมา ส่วนตัวมองว่า เป็นเรื่องปกติ เนื่องจาก ปัญหาส่วนตัวของแต่ละบุคคล ซึ่งไม่สามารถยับยั้งได้ นอกจากมีเหตุผลความจำเป็นทางราชการ และมองว่า จำนวนดังกล่าว มากกว่าปีก่อนหน้า ประมาณ 100 คนเท่านั้น ไม่ได้มีนัยยะสำคัญที่ผิดปกติ แต่ก็ได้มอบหมายให้สำนักงานยุทธศาสตร์ตำรวจ และสำนักงานกำลังพล ตรวจสอบอัตรากำลังพลที่ขาดแคลน พร้อมหาแนวทางปรับปรุง เพื่อไม่ให้กระทบการทำงาน พร้อมยืนยัน จะดูแลสวัสดิการต่าง ๆ ของผู้ใต้บังคับบัญชาอย่างเต็มที่